‘SA kleptokrasie word deur diewe bestuur’Mac Chavalala, president van Saftu (Foto: Saftu, Twitter) Die Suid-Afrikaanse Federasie van Vakbonde (Saftu) voer aan Suid-Afrika word ŉ kleptokrasie – ŉ land wat deur diewe bestuur word. Saftu sê dit is geen oordrywing nie en dit is nou bewys. Mac Chavalala, president van Saftu, het Saterdag tydens ŉ bekendstellingskongres in Salt River, Kaapstad, gesê Suid-Afrika gaan gebuk onder dieselfde probleme as talle ander lande, en in baie gebiede is dit erger as die gemiddeld, ve ral wat werkloosheid betref, waar die ware koers van 36,85% ses keer meer is as die wêreldwye gemiddeld. Meer as die helfte van die bevolking leef onder die broodlyn en ongelykheid is die grootste in die wêreld. “Dit is ongelooflik dat ons onsself in dié situasie bevind onder ŉ ANC-regering wat aanvoer dat hy ‘radikale ekonomiese transformasie’ implementeer. Die realiteit is dat hy presies die teenoorgestelde doen deur teen-revolusionêre neoliberale beleide wat die heerskappy van dieselfde ‘witmonopoliekapitaal’ versterk – dit wat die ANC-leiers voorgee om teen te staan,” het Chavalala gesê. “Wat nog erger is, is die tsoenami van bewyse wat aan die lig kom deur e-posse, fluitjieblasers, getuienis, en mees onlangs [ondersoekende joernalis] Jacques Pauw se boek, The President’s Keepers, dat die leiers van die regering, staatsbeheerde ondernemings, staatsamptenare en privaat sakemanne wat sistematies die land se welstand plunder en fortuine vir hulself, hul families en hul makkers bymekaar maak. “Ondanks al die bewyse, is niemand nog vervolg nie, want hulle het ook staatsliggame soos die Valke [die direktoraat vir prioriteitsmisdaadondersoeke], die NVG [Nasionale Vervolgingsgesag] en sleutel staatsdepartemente gedemobiliseer deur hulle te vul met handlangers wat die skuldiges sal beskerm teen enige gevolge vir misdade wat dreig om die hele land in ŉ katastrofiese insinking te laat beland. “Ons moet ook kennis neem, soos Saftu vantevore al gesê het, dat die netwerk van korrupsie groter is as pres. [Jacob] Zuma en die Guptas, aangesien die name van een groot multinasionale monopoliemaatskappy na die ander geïmpliseer word dat hulle betrokke was of die korrupte afpersers gehelp het. “Die mees verdoemende bewyse in Pauw se boek is dat politieke leiers verbind word met berugte bendelede en skurke. Toe Saftu beweer het die land word ŉ kleptokrasie, het ons nie oordryf nie. Dit is nou bewys dat dit die realiteit van Suid-Afrika vandag is,” het Chavalala gesê.